En rød Ferrari, som politiet i Aalborg lørdag efterlyste som et led i efterforskningen af knivdrabet på en 21-årig mand fra Århus i Jomfru Ane Gade tidligt lørdag morgen, blev lørdag aften fundet på en parkeringsplads ved Malmø. Føreren af bilen, som sættes i forbindelse med drabet i Aalborg, fandt politiet dog ikke. Bilen vil nu blive overdraget til politiet i Aalborg. Føreren er nu efterlyst i Sverige, og foruden denne mand efterlyser politiet i Aalborg endnu en person, som var involveret i knivstikkeriet i Aalborgs kendte forlystelsesgade. Her blev den 21-årige William Lennon fra Århus dræbt af adskillige knivstik og seks andre blev såret, heraf to alvorligt. Politiet i Aalborg oplyste lørdag til TV2/Nord, at een af de grupper, der var involveret i masseslagsmålet, tidligere på aftenen havde været til fest i rockergruppen Bandidos? tilholdssted i Skalborg. Søndag skriver  Ekstra Bladet og Nordjyske Stiftstidende, at flere af de anholdte skulle have tilknytning til Bandidos. Slagsmålet begyndte på diskotek Tiger i Jomfru Ane Gade, men ifølge politiet var der ikke tale om et bandeopgør, men derimod om tilfældigt skubberi og skænderier, som pludselig udviklede sig ukontrolleret. Den 21-årige fra Århus sank livløs om foran forretningen 7-Eleven, ramt af adskillige dybe knivstik. I løbet af lørdagen anholdt politiet i Aalborg ti personer. To af dem blev senere løsladt. Først i løbet af søndag formiddag afgør politiet, hvor mange af de anholdte, der skal fremstilles i grundlovsforhør.

Referat:
Svensk politi har fundet den bil, der var efterlyst i forbindelse med drabet på en 21-årig under masseslagsmål i Aalborg